Optina-kleaster

It Optina-kleaster (Russysk: Введенский ставропигиальный мужской монастырь Оптина Пустынь) is in russysk-otterdoks manljuskleaster by Kozelsk, Ruslân. It kleaster waard yn 'e 19e iuw it wichtichste spirituele sintrum fan 'e Russysk-Otterdokse Tsjerke en tsjinne as model foar in tal oare kleasters, wêrûnder it tichteby lizzende Sjamordinokleaster. It krige foaral namme as it sintrum fan it Russyske staretsedom.

 Skiednis 
It is net mei krektens te sizzen wannear't it kleaster stifte waard. Neffens in leginde soe it kleaster yn de 14e iuw stifte wêze troch in rôver mei de namme Opta, dy't spyt krige hie fan syn misdieden, muonts waard en de kleasternamme Markarius oannaam. Oarspronklik wie it in kleaster foar muontsen en nonnen, letter allinne foar muontsen.
De measte gebouwen fan it hjoeddeiske kleaster stamme út 'e ein fan 'e 18e en it begjin fan 'e 19e iuw en binne yn klassistyske styl boud. Yn dy tiid waard it kleaster renovearre om as in sintrum fan it staretsedom te tsjinjen. Yn 1821 waard in pear hûndert meter fierderop in hermitaazje foar staretsen boud. De muontsen soargen foar in grutte stream pylgers nei Kozelsk. Dêrûnder wiene û.o. Fjodor Dostojevski, Vasili Zjoekovski, Nikolaj Gogol, Ivan Toergenjev en Vasili Rozanov. Ek Lev Tolstoj besocht it kleaster, alhoewol't dy net sa'n soad op hie mei it staretsedom.   

It kleaster hie in rike bibleteek, byinoar sammele mei help fan 'e slavofile bruorren Kirejevsky, dy't beide op it kleasterterrein begroeven binne. De filosoof Konstantin Leontjev wenne fjouwer jier yn it kleaster en waard hjir muonts. Fan 'e lokale starets Sint-Amvrosyis wurdt sein dat er model stie foar Zosima in Dostojevski's roman "De Bruorren Karamazov" (yn Nederlân útjûn ûnder de titel De gebroeders Karamazov).

 Nei de Oktoberrevolúsje 
Nei de Oktoberrevolúsje waarden de lêste staretsen deportearre en it kleaster foarme sûnt ûnderdiel fan 'e Gûlag. De lêste hegumen waard yn 1938 yn Toela eksekutearre. Op 23 jannewaris 1918 folge per dekreet de sluting fan it kleaster, mar it bleau noch oant de maaitiid fan 1923 as in agraryske koöperaasje aktyf. It kleaster waard oernommen troch de Glavnauka, de sintrale ried fan wittenskip, de keunst en musea en it kleaster waard in museum.

Yn 1931 waard in rêsthûs op it kleasterterrein iepene en yn novimber 1939, nei de dieling fan Poalen, naam Beria's NKVD it kleasterterrein yn beslach om it as it konsintraasjekamp Kozelsk-1 yn gebrûk te nimmen. Likernôch 5.000 Poalske ofsiers waarden yn Kozelsk-1 fêstholden, wêrfan't 4.400 letter yn Katyn  deasketten binne. Yn 'e Twadde Wrâldkriich waard it kamp ynearsten as in hospitaal brûkt en yn 'e jierren 1944-1945 wer as in kamp foar repatriearre Sovjet-ofsiers, dy't yn Dútslân finzen sitten hiene en no troch de eigen oerheid finzen set waarden. Nei de Twadde Wrâldkriich bleaune militêren oant 1949 it kompleks brûken. 
Mei it begjin fan 'e Perestrojka waard it kleaster yn 1987 as ien fan 'e earste kleasters yn it lân werom jûn oan 'e Russysk-Otterdokske Tsjerke. De Russysk-Otterdokse Tsjerke ferklearre yn 1990 de meast bekende staretsen fan it kleaster hillich. Hja wurde op 10 oktober betocht. 

Tsjintwurdich binne de measte gebouwen fan it kompleks wer restaurearre of rekonstruearre. Ek de muorre en de sân tuorren binne yn 'e Sovjet-tiid foar in part fernield, mar hjoeddedei wer rekonstruearre. 

 Moard op trije muontsen 
It kleaster kaam yn 1993 op ferskriklike wize yn it nijs fanwegen de moard op trije bewenners nei de Peaskewake. De twa muontsen Ferapont en Trofim waarden beide, doe't hja de klokken lieden, mei messtekken troch in satanist om it libben brocht. Dêrnei waard Vasili, in tredde muonts dy't ûnderweis wie nei de hermitaazje om de bycht ôf te nimmen, mei itselde mes troch de moardner fermoarde. De trije muontsen binne bekend wurden ûnder de Martlers fan Optina.OrthodoxwikiOrthodoxy and the World.
 Tsjerken 
 Namme Ofbyld Beskriuwing Foltôge yn  Vvedenski-katedraal 150px De Katedraal fan 'e Presintaasje fan de Hillige Jongfaam of Vvedenski-katedraal stiet sintraal op it kleasterkompleks. Foar de fiifkoepelige bakstiennen katedraal waard yn 1750 de earste stien lein op it plak fan in foargonger út 1689. De katedraal is letter útwreide mei sydkapellen.    1771 Kazantsjerke 150px De Tsjerke fan de Ikoan fan de Mem-Gods-fan-Kazan is in klassisistysk gebou en stiet súd fan 'e katedraal. It tsjerkegebou waard oan it begjin fan 'e 19e iuw boud. Fan 'e tsjerke bleau yn 'e Sovjet-tiid op in pear muorredielen nei neat oer. De werbou folge yn 'e jierren 1990. 1811 Vladimirtsjerke 150px De Tsjerke fan 'e Ikoan fan 'e Mem-Gods-fan-Vladimir stiet east fan 'e katedraal. Oarsponklik yn 'e jierren 1809-1811 yn klassistyske styl boud, mar yn 'e Sovjet-tiid oant de grûn ta ferneatige. Yn 1998 gruttendiels wer yn de âlde foarmen rekonstruearre. 1998 Transfiguraasjetsjerke 150px De Transfiguraasjetsjerke is in nije tsjerke, dy't tusken 2005 en 2007 boud waard. 2007 Marije fan Egyptetsjerke 150px De Tsjerke fan Marije fan Egypte kaam yn 1858 yn 'e foarm fan in krústsjerke ta stân troch de ferbouwing fan de âldere refter. De tsjerke waard yn 1923 sletten en dêrnei stadichoan ferneatige. Allinne de muorren fan 'e tsjerke oerlibben en yn 'e jierren 2000 waard de tsjerke wer restaurearre.  1858 Alderheljentsjerke 150px Kapel op it tsjerkôf fan it kleaster. De lytse tsjerke waard oarspronklik yn 1837 boud en yn 1923 sletten en letter folslein ferneatige. Op itselde plak fûn yn 2005 de rekonstruksje fan 'e Alderheljentsjerke plak.     2005

 Jehannes de Doperkleaster 
Under it Optina-kleaster falt it krekt wat eastliker yn 'e bosken lizzende Jehannes de Doperkleaster of Ioanno-Predtesjenski-kleaster. De muontsen yn dat kleaster libje mear yn ôfsûndering as gewoane muontsen, mar libje oars as hearremiten net folslein yn ôfsûndering en hâlde bygelyks wol mienskiplike earetsjinsten. It Jehannes de Doperkleaster hat twa tsjerken.

 Namme Ofbyld Beskriuwing Foltôge yn  Johannes de Dopertsjerke 150px De Johannes de Dopertsjerke is in klassisistyske houten tsjerke út 1821-1822. Nei de oktoberrevolúsje sletten yn 1923 en foar in part ôfbrutsen. Yn 1990 restaurearre en op 'e nij iepene foar de earetsjinst. De tsjerken binne net tagonklik foar publyk. 1822 Leo fan Cataniatsjerke 150px De Leo fan Cataniatsjerke is in bakstiennen tsjerke fan twa ferdjippings yn pseudo-Russyske styl. De tsjerke waard al sletten foar 1917 en brûkt foar de opslach fan boeken. De tsjerke is fan bûten renovearre en ek de ûndertsjerke is wer yn oarder makke.  1902

Kategory:Kleaster yn Ruslân
Kategory:Bouwurk yn Kalûga (oblast)
Kategory:Bouwurk út de 18e iuw
Kategory:Bouwurk út de 19e iuw
Kategory:Bouwurk út 2005
Kategory:Bouwurk út 2007
Kategory:Organisaasje oprjochte yn de 14e iuw
Kategory:Organisaasje mei ûnbekend jier fan oprjochting
Kategory:Organisaasje opheft yn 1918